REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/142-19

12. jun 2019. godine

B e o g r a d

Z A P I S N I K

61. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 10. JUNA 2019. GODINE

Sednica je počela u 12,00 časova.

 Sednicom je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Mihailo Jokić, Đorđe Komlenski, dr Aleksandar Martinović, Miletić Mihajlović, Balint Pastor i Marko Parezanović.

Osim članova Odbora, sednici su prisustvovali i Srbislav Filipović, zamenik člana Jovana Palalića i Aleksandra Majkić, zamenik člana Biljane Pantić Pilja.

 Sednici nisu prisustvovali članovi Odbora: Žarko Mićin, Nataša Mićić, Dušan Petrović, Sreto Perić, Vjerica Radeta, niti njihovi zamenici.

Sednici su prisustvavali i Zorica Stojšić,zamenik Republičkog javnog tužioca; Sandra Kulezić i Tatjana Lagumdžija,izborni članovi Državnog veća tužilaca iz reda javnih tužilaca; Ivan Jovičić, zamenik predsednika Visokog saveta sudstva  i izborni član iz reda sudija i Branka Tomašević, pomoćnik sekretara Visokog saveta sudstva.

Predsednik Odbora je konstatovao da su ispunjeni uslovi za rad i punovažno odlučivanje i predložio da se promeni redosled tačaka predloženog dnevnog reda, tako što bi prvo bila razmotrena tačka 3., dok bi tač. 1. i 2. postale tač. 2. i 3. kao i da Odbor obavi zajednički jedinstveni i načelni pretres o tač. 1. i 4., te da se obavi zajednički jedinstven i načelni pretres tač. 2, 3. i 5.

Članovi Odbora su **jednoglasno** usvojili ovaj predlog, nakon čega je predsedavajući predložio, a članovi Odbora su **jednoglasno** utvrdili sledeći

D n e v n i r e d :

1. Razmatranje Godišnjeg izveštaja o radu Visokog saveta sudstva za 2018. godinu (broj: 02-469/19 od 15. marta 2019. godine);
2. Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2018. godini (broj: 02-1430/19 od 3. aprila 2019. godine);
3. Razmatranje Izveštaja o radu Državnog veća tužilaca za 2018. godinu (broj: 02-1425/19 od 2. aprila 2019. godine);
4. Razmatranje Predloga odluke o izboru sudije koji se prvi put bira na sudijsku funkciju, koji je podneo Visoki savet sudstva (broj 119-1778/19 od 4. juna 2019. godine);
5. Razmatranje Predloga odluke o izboru zamenika javnog tužioca, koji je podnelo Državno veće tužilaca (broj 119-1771/19 od 3. juna 2019. godine);
6. Razno.

 Pre prelaska na rad po tačkama utvrđenog dnevnog reda predsedavajući je stavio na glasanje, a članovi Odbora su **većinom glasova** usvojili Zapisnik 57. sednice, održane 13. maja 2019. godine; dok su Zapisnik sa 58. sednice, održane 17. maja 2019. godine; Zapisnik 59. sednice, održane 22. maja 2019. godine i Zapisnik 60. sednice, održane 24. maja 2019. godine, **jednoglasno** usvojili.

**OBJEDINjENA RASPRAVA** – Razmatranje Godišnjeg izveštaja o radu Visokog saveta sudstva za 2018. godinu (broj: 02-469/19 od 15. marta 2019. godine) i Razmatranje Predloga odluke o izboru sudije koji se prvi put bira na sudijsku funkciju, koji je podneo Visoki savet sudstva (broj 119-1778/19 od 4. juna 2019. godine).

 Predsedavajući je otvorio raspravu u vezi sa ovim tačkama dnevnog reda, pa kako se niko nije javio za reč zaključio je raspravu, nakon čega se pristupilo glasanju.

**PRVA TAČKA** - Razmatranje Godišnjeg izveštaja o radu Visokog saveta sudstva za 2018. godinu (broj: 02-469/19 od 15. marta 2019. godine).

 Predsedavajući je stavio na glasanje predlog:

 -da Odbor za pravosuđe, državnu upravu i lokalnu samoupravu konstatuje da je Godišnji izveštaj o radu Visokog saveta sudstva za 2018. godinu, podnet Narodnoj skupštini na osnovu člana 13. alineja 23. Zakona o Visokom savetu sudstva;

 -da Odbor konstatuje da je Visoki savet sudstva u Godišnjem izveštaju o radu za 2018. godinu celovito predstavio aktivnosti Saveta koje proizlaze iz Ustavom i zakonom utvrđenog položaja Visokog saveta sudstva kao nezavisnog i samostalnog organa koji obezbeđuje i garantuje nezavisnost i samostalnost sudova i sudija;

 -da Odbor predloži Narodnoj skupštini da prihvati Godišnji izveštaj o radu Visokog saveta sudstva za 2018. godinu;

 -da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **jednoglasno** usvojili navedene predloge.

**ČETVRTA TAČKA** - Razmatranje Predloga odluke o izboru sudije koji se prvi put bira na sudijsku funkciju, koji je podneo Visoki savet sudstva (broj 119-1778/19 od 4. juna 2019. godine).

 Predsednik Odbora je stavio na glasanje predlog:

 -da Odbor za pravosuđe, državnu upravu i lokalnu samoupravu konstatuje da je Predlog odluke o izboru sudija koji se prvi put biraju na sudijsku funkciju Visoki savet sudstva podneo kao ovlašćeni predlagač, u skladu sa članom 50. stav 4. Zakona o sudijama;

 -da Odbor odluči da predloži Narodnoj skupštini da prihvati Predlog odluke o izboru sudija koji se prvi put biraju na sudijsku funkciju za Osnovni sud u Velikom Gradištu, Osnovni sud u Zrenjaninu, Osnovni sud u Ivanjici, Osnovni sud u Kraljevu, Osnovni sud u Kruševcu, Osnovni sud u Mionici, Osnovni sud u Raški, Privredni sud u Užicu, Privredni sud u Zaječaru, Privredni sud u Kragujevcu, Prekršajni sud u Bačkoj Palanci, Prekršajni sud u Zaječaru, Prekršajni sud u Kruševcu, Prekršajni sud u Nišu, Prekršajni sud u Pirotu, Prekršajni sud u Rumi, Prekršajni sud u Čačku;

 -da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **jednoglasno** usvojili navedene predloge.

**OBJEDINjENA RASPRAVA -** Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2018. godini (broj: 02-1430/19 od 3. aprila 2019. godine); Razmatranje Izveštaja o radu Državnog veća tužilaca za 2018. godinu (broj: 02-1425/19 od 2. aprila 2019. godine); Razmatranje Predloga odluke o izboru zamenika javnog tužioca, koji je podnelo Državno veće tužilaca (broj 119-1771/19 od 3. juna 2019. godine).

 Predsedavajući je otvorio raspravu u vezi sa ovim tačkama dnevnog reda, u kojoj su učestvovali doc. dr Mihailo Jokić, Zorica Stojšić i Petar Petrović.

**Mihailo Jokić** je postavio pitanje u vezi sa procedurom i postupkom rešavanja predmeta pred Osnovnim i Višim javnim tužilaštvom u Valjevu i ukazao na pojavu da se isti predmet u više navrata vraća iz Višeg u Osnovno javno tužilaštvo i obrnuto, kao i da se predmeti šalju u Beograd.

**Zorica Stojšić** je u odgovoru na postavljeno pitanje rekla da je nakon stupanja na snagu Zakona o organizaciji i nadležnosti državnih organa u suzbijanju organizovanog kriminala, terorizma i korupcije obrazovane radne grupe pri Višem javnom tužilaštvu u Beogradu, Kraljevu, Novom Sadu i Nišu, u posebnim odeljenjima za suzbijanje kriminala i korupcije. Rekla je da Osnovno i Više javno tužilaštvo u Valjevu potpada pod nadležnost Apelacionog javnog tužilaštva u Beogradu, pa se o predmetima po krivičnim delima iz navedenog zakona odlučuje u posebnom odeljenju za borbu protiv korupcije. Ukazala je da su sve krivične prijave po predmetima po kojima nije pokrenut krivični postupak, prebačene u posebno odeljenje za borbu protiv korupcije, tako što je izvršen njihov popis, u skladu sa navedenim zakonom. Naglasila je da posebno odeljenje nema prioritete, te da se svi predmeti podjednako obrađuju u skladu sa Zakonom, kao i da je postupak u kome više tužilaštvo traži pojašnjenja od osnovnog, legitiman i nije vremenski i brojčano ograničen.

 **Petar Petrović** je istakao da se ne može voditi rasprava o pojedinačnim predmetima i predložio da bude iskorišćen institut poslaničkog pitanja, kako bi se od nadležnih zatražila preciznija objašnjenja. Taakođe, ukazao je na nezavisnost i sudova i tužilaštava u vršenju sudske grane vlasti.

 Kako se više niko nije javio za reč predsedavajući je zaključio raspravu, nakon čega se pristupilo glasanju.

**DRUGA TAČKA** - Razmatranje Izveštaja o radu javnih tužilaštava na suzbijanju kriminaliteta i zaštiti ustavnosti i zakonitosti u 2018. godini (broj: 02-1430/19 od 3. aprila 2019. godine).

 Predsedavajući je stavio na glasanje predlog:

-da Odbor za pravosuđe, državnu upravu i lokalnu samoupravu konstatuje da je Izveštaj o radu javnih tužilaštava na suzbijanju kriminaliteta i zaštiti ustavnosti i zakonitosti u 2018. godini, Republički javni tužilac podneo Narodnoj skupštini na osnovu člana 29. stav 3. tačka 4. Zakona o javnom tužilaštvu;

-da Odbor konstatouje da je Republički javni tužilac u Izveštaju o radu javnih tužilaštava na suzbijanju kriminaliteta i zaštiti ustavnosti i zakonitosti u 2018. godini celovito predstavio aktivnosti javnih tužilaštava, koje proizlaze iz Ustavom i zakonom utvrđenog položaja tužilaštva kao samostalnog organa koji goni počinioce krivičnih i drugih kažnjivih dela i preduzima mere zaštite ustavnosti i zakonitosti;

-da Odbor predloži Narodnoj skupštini da prihvati Izveštaj o radu javnih tužilaštava na suzbijanju kriminaliteta i zaštiti ustavnosti i zakonitosti u 2018. godini;

 -da za izvestioca Odbora na sednici Narodne skupštine bude određen Petar Petrović, predsednik Odbora.

 Članovi Odbora su **jednoglasno** usvojili navedene predloge.

**TREĆA TAČKA –** Razmatranje Izveštaja o radu Državnog veća tužilaca za 2018. godinu (broj: 02-1425/19 od 2. aprila 2019. godine).

 Predsedavajući je stavio na glasanje predlog:

-da Odbor za pravosuđe, državnu upravu i lokalnu samoupravu konstatuje da je Izveštaj o radu Državnog veća tužilaca za 2018. godinu, podnet Narodnoj skupštini na osnovu člana 19. stav 1. Zakona o Državnom veću tužilaca;

-da Odbor konstatuje da je Državno veće tužilaca u Izveštaju o radu za 2018. godinu celovito predstavilo aktivnosti Veća koje proizlaze iz Ustavom i zakonom utvrđenog položaja Državnog veća tužilaca kao samostalnog organa koji obezbeđuje i garantuje samostalnost javnih tužilaca i zamenika javnih tužilaca;

-da Odbor predloži Narodnoj skupštini da prihvati Izveštaj o radu Državnog veća tužilaca za 2018. godinu;

 -da za izvestioca Odbora na sednici Narodne skupštine bude određen Petar Petrović, predsednik Odbora.

Članovi Odbora su **jednoglasno** usvojili navedene predloge.

**PETA TAČKA** - Razmatranje Predloga odluke o izboru zamenika javnog tužioca, koji je podnelo Državno veće tužilaca (broj 119-1771/19 od 3. juna 2019. godine).

 Predsedavajući je stavio na glasanje predlog:

 -da Odbor za pravosuđe, državnu upravu i lokalnu samoupravu konstatuje da je Predlog odluke o izboru zamenika javnih tužilaca podnelo Državno veće tužilaca kao ovlašćeni predlagač, u skladu sa članom 75. stav 1. Zakona o javnom tužilaštvu i članom 13. alineja druga Zakona o državnom veću tužilaca;

 -da Odbor odluči da predloži Narodnoj skupštini da prihvati Predlog odluke o izboru zamenika javnog tužioca u: Prvom osnovnom javnom tužilaštvu u Beogradu, Drugom osnovnom javnom tužilaštvu u Beogradu, Trećem osnovnom javnom tužilaštvu u Beogradu, Osnovnom javnom tužilaštvu u Ubu, Osnovnom javnom tužilaštvu u Mionici, Osnovnom javnom tužilaštvu u Vršcu, Osnovnom javnom tužilaštvu u Novom Sadu, Osnovnom javnom tužilaštvu Rumi, Osnovnom javnom tužilaštvu u Subotici, Osnovnom javnom tužilaštvu u Vrbasu, Osnovnom javnom tužilaštvu u Šapcu, Osnovnom javnom tužilaštvu u Kruševcu, Osnovnom javnom tužilaštvu u Raški, Osnovnom javnom tužilaštvu u Čačku, Osnovnom javnom tužilaštvu u Gornjem Milanovcu, Osnovnom javnom tužilaštvu u Jagodini, Osnovnom javnom tužilaštvu u Kraljevu, Osnovnom javnom tužilaštvu u Paraćinu, Osnovnom javnom tužilaštvu u Nišu, Osnovnom javnom tužilaštvu u Aleksincu, Osnovnom javnom tužilaštvu u Vranju, Osnovnom javnom tužilaštvu u Prokuplju, Osnovnom javnom tužilaštvu u Pirotu, Osnovnom javnom tužilaštvu u Negotinu, Osnovnom javnom tužilaštvu u Vladičinom Hanu;

 -da za izvestioca Odbora na sednici Narodne skupštine određen je Petar Petrović, predsednik Odbora.

Članovi Odbora su **jednoglasno** usvojili navedene predloge.

**ŠESTA TAČKA** - Razno.

 Rasprava u vezi sa ovom tačkom dnevnog reda nije otvarana.

Sednica je završena u 12,45 časova.

SEKRETAR PREDSEDNIK

Sanja Pecelj Petar Petrović